Id-djar tal-anzjani tal-gvern u anke dawk amministrati mill-opearturi privati se jkunu qegħdin jitmexxew skont standards minimi li se jkunu obbligati jirregolaw lilhom infushom magħhom. F’konferenza tal-aħbarijiet fir-Residenza ta’ Zammit Clapp, is-Segretarju Parlamentari Franco Mercieca nieda proċess ta’ konsultazzjoni pubblika dwar dawn l-istandards minimi, liema proċess se jiġi fi tmiemu f’Ġunju li ġej. Mercieca saħaq li dawn l-istandards se jsiru biex ikun assigurat li l-anzjani li qed jgħixu f’dawn id-djar, ikollhom kwalità ta’ ħajja aħjar. Semma wkoll li dawn l-istandards se jħeġġu lid-djar tal-anzjani biex jadottaw kultura ta’ anzjanità attiva, kunċett li joħroġ mill-Istrateġija Nazzjonali għall-Anzjanità Attiva. Is-Segretarju Parlamentari sostna li l-missjoni tad-Djar Residenzjali għandha tmur lil hinn mill-kunċett tradizzjonali ta’ kura tal-anzjani u għandha tgħin lir-residenti jirrealizzaw il-potenzjal kollu tagħhom biex jgħixu ħajja aħjar kemm mil-lat  fiżiku, soċjali u dak mentali. Dr Mercieca rrimarka li dawn l-istandards nazzjonali naqsu milli jiġu ppubblikati fl-aħħar snin u lanqas ma nħarġu għall-konsultazzjoni pibbliku. Mill-banda l-oħra qal li dan il-Gvern qiegħed iwettaq dak li wiegħed fil-manifest elettorali tiegħu fir-rigward tar-riforma li jeħtieġ issir f’dawn id-djar. Bħalissa mal-4,000 anzjan u anzjana jgħixu fi djar tal-anzjani kemm tal-Gvern, tal-Knisja u oħrajn immexxija mis-settur privat.